Ports de la Generalitat ha iniciat les obres d'urbanització de tram del passeig marítim que uneix el moll de Llevant i la platja de l'Alguer de l'Ametlla de Mar (Baix Ebre). Amb aquest projecte es reordenarà la part alta de la platja, hi haurà nous passos de vianants i accessos i s'hi construirà unes grades i un amfiteatre per a ús ciutadà. Els treballs donaran continuïtat al passeig marítim ja reformat, que envolta les instal·lacions portuàries, amb l'objectiu d'incentivar la promoció turística i unificar el casc urbà de l'Ametlla de Mar amb la seva façana marítima. En aquesta obra a l'Alguer s'hi invertiran 523.000 euros i estarà enllestida en 4 mesos. Quedarà pendent per al proper pla d'inversions de Ports 2019-2022 l'edifici de serveis pesquers.  El gerent de Ports, Joan Pere Gómez, ha destacat que amb aquestes obres es materialitza la segona fase d'un projecte que dona continuïtat al passeig marítim del port de l'Ametlla de Mar, tal com va anunciar el conseller Josep Rull l'estiu de 2017 quan va inaugurar el tram de passeig al moll de Ribera. Gómez també ha destacat l'actiu turístic en què es converteix amb la millora. "Des de Ports estem molt contents de poder invertir en un poble com l'Ametlla de Mar i seguirem intentant que els ports siguin motors econòmics i creadors de riquesa", ha destacat Gómez. "Els ports són potenciadors de turisme i posem en valor tot l'atractiu turístic que tenen i hem de seguir invertint en la integració i en els passejos marítims perquè la gent destaqui les qualitat dels municipis", ha afegit el gerent de Ports.  La urbanització del passeig marítim va des la intersecció del carrer Batlle Pijoan fins al moll de Llevant del port. El projecte dona continuïtat al passeig marítim que envolta les instal·lacions portuàries des de la llotja de pescadors fins a la platja de l’Alguer i finalitza la integració del port i la vila. Les obres han començat pels enderrocs dels paviments de la calçada i la vorera, així com el desmantellament del mobiliari urbà.   Al tram del passeig es restaurarà la calçada amb diferents tipologies de paviments i se separarà el trànsit rodat del pas de vianants. La vorera s’eixamplarà en el seu recorregut i s’allargarà fins a l’entrada del moll de Llevant. També es definiran set passos per a vianants i es milloraran els accessos, per potenciar la mobilitat. Es faran noves canalitzacions per a les aigües pluvials. Així mateix, la zona d’entrada al mur del dic de recer i el pipican que es troba en aquest espai s’arranjaran per donar continuïtat al passeig de l’Alguer.   S'adequarà la zona nord de la platja de l’Alguer, on s’han de reordenar i definir els usos, i es crearà una nova plaça amb unes graderies i un amfiteatre, com una balconada al mar, amb zones verdes, parterres i arbrat, i nous espais per a ús dels ciutadans. La placeta que queda a la part superior del passeig, que té un ús veïnal, s’arranjarà i s’ordenarà.

Summary: El passeig marítim de l'Ametlla de Mar s'amplia entre el moll de Llevant fins a la platja de l'Alguer


La Crida aposta per una "mobilització permanent" liderada per la ciutadania i descarta la convocatòria d'eleccions com a resposta a una possible sentència condemnatòria per l'1-O. Això és el que ha traslladat el secretari general de la Crida, Antoni Morral, al president de la Generalitat, Quim Torra, durant la reunió d'una hora que ha tingut lloc al Palau de la Generalitat. En el marc de la ronda de contactes de Torra amb partits i entitats per teixir una estratègia conjunta, Morral ha apostat per una "resposta ciutadana", "ben organitzada" i "molt unitària". "Tenim pressa per donar compliment al mandat de l'1-O, però volem fer les coses bé. Aconseguir l'objectiu i fer les coses bé només és viable a través de la unitat", ha apuntat. A banda de la "resposta ciutadana", el secretari general de la Crida ha reclamat als partits independentistes una "resposta política unitària" davant una possible sentència condemnatòria.

Summary: La Crida aposta per una "mobilització permanent" i descarta unes eleccions com a resposta a la sentència de l'1-O


Nova acció del Tsunami Democràtic. Uns 30 activistes han ocupat l'oficina d'Iberdrola del carrer Mallorca de Barcelona per denunciar que l'empresa "finança la repressió". A partir de les 10:20 una desena ha entrat a la botiga d'atenció al client, que mica en mica s'ha anat omplint de més gent amb cartells que advertien: "Aquesta empresa finança la repressió". De forma pacífica i silenciosa, els activistes s'han assegut al terra, i en certs moments han cridat algunes consignes. També han llegit un manifest als treballadors de l'empresa, tal com ja van fer dimecres i dijous, quan el Tsunami va ocupar diverses oficines de CaixaBank, per la mateixa campanya d'acció prèvia a la resposta a les sentències de l'1-O.

Summary: El Tsunami Democràtic ocupa una oficina d'Iberdrola per denunciar que "finança la repressió"


El Centre d'Observació de l'Univers (COU) d'Àger (Noguera), del Parc Astronòmic Montsec (PAM), acollirà del 12 al 14 d'octubre la 5a edició del Festival d'Astronomia del Montsec. L'esdeveniment té com a objectiu principal divulgar la ciència en la societat, mitjançant l'organització d'activitats científiques, culturals i d'oci pensades per a tota la família, que aconsegueixin despertar l'interès per l'astronomia i un millor coneixement de la zona del Montsec com a destinació d'astroturisme. En aquesta edició el festival té espera l'assistència d'uns 2.600 visitants, la mateixa que l'any passat. El Festival d'Astronomia del Montsec és l'única activitat que es fa a l'estat espanyol amb aquestes característiques, on s'integra el coneixement del saber científic amb la cultura popular i les activitats culturals i lúdiques per a tots els públics. Enguany, s'han programat 16 activitats per a tota la família, tant diürnes com nocturnes, amb visites al COU, on destaca el nou espectacle nocturn 'Mil cent i un estels', segons ha detallat el director científic del Parc Astronòmic Montsec, Salvador J. Ribas. Es tracta d'un espectacle de cançons i divulgació astronòmica des de l'òptica de la cultura i el saber popular d'arreu dels Països Catalans. Fusiona astronomia popular amb cançons tradicionals catalanes. 'Mil cent i un estels' recull endevinalles, refranys i dites de l'imaginari popular i molta informació de com interpretaven el cel nocturn pagesos, pastors, mariners i gent d'arreu del territori. Tota aquesta informació s'ha relligat amb cançons de treball que cantaven aquests pagesos, cançons marineres o amb referència a pastors, a més d'altres que parlen de la Lluna, Venus i altres astres del firmament. El festival comptarà també amb activitats de divulgació científica per a tota la família com són les visites al COU 'Viatgers Galàctics' (diürna), el 'Cel de la Tardor' (nocturna) o el taller d'experiments científics a càrrec del presentador del programa divulgatiu de ciència de TV3, 'Dinàmiks', Dani Jiménez; conjuntament amb activitats culturals i musicals com el concert de Jordi Montañez dins del cicle 'Música sota les estrelles' que tindrà lloc la nit del 13 d'octubre. Aquesta vegada, el cantautor farà una preestrena del seu nou disc, el quart de la seva carrera musical. La presentació del V Festival d'Astronomia del Montsec ha tingut lloc aquest matí a la Diputació de Lleida. La presidenta del Consell Comarcal de la Noguera, Concepció Cañadell, ha subratllat el fet que el festival posa en contacte la cultura i la ciència per a tot tipus d'edats, però especialment als més joves. I és que un dels objectius del Parc Astronòmic del Montsec, i per extensió del COU, és potenciar el turisme familiar amb les diferents activitats que organitzen durant l'any. El diputat a la Diputació de Lleida Eloi Bergós ha remarcat el paper que desenvolupa el PAM com a "motor del turisme a la comarca de la Noguera".  El director del Patronat de Turisme de la Diputació de Lleida, Juli Alegre ha remarcar la importància que té per al sector turístic l'organització d'esdeveniments d'aquestes característiques perquè se celebra a la tardor, després de la temporada d'estiu i abans que comenci la d'hivern, "que és quan més visitants tenim i d'aquesta manera ens ajuda a la desestacionalització turística i a l'equilibri territorial amb propostes d'alta qualitat per al visitant". Els organitzadors han destacat l'evolució del festival en aquest primers cinc anys d'existència, que ha passat de 2.000 assistents el 2015 als 2.200 el 2016 i uns 2.600 l'any passat, xifra que esperen poder repetir en enguany. La majoria dels visitants procedeixen de Barcelona i l'àrea metropolitiana i n'hi ha de Girona, Tarragona i també de les comarques de Lleida. Així mateix, Cañadell ha subratllat la bona resposta que reben del públic pel que fa a la contractació dels paquets turístics creats i comercialitzats pel PAM durant tot l'any amb estades d'una o dues nits, amb allotjament i manutenció i activitats diverses a la zona del Montsec. Impacte econòmic indirecte de 2MEU al territori L'any 2017 el COU va rebre un total de 36.000 visitants, una xifra que els seus responsables esperen repetir enguany i que va comportar un impacte econòmic indirecte d'uns 2 milions d'euros al territori, segons la presidenta del Consell Comarcal, de la Noguera. Dins d'aquest impacte s'inclouen els paquets turístics que es comercialitzen durant tot l'any i que es preveu arribar als 1.000 en finalitzar aquest 2018. El 70% dels paquets contractats corresponen a visitants de la ciutat de Barcelona i de la seva àrea metropolitana, el 10% de Girona, un 10% de Tarragona, mentre el 10% restant de l'Estat.  El 45% d'aquests paquets són contractats per parelles i el 35%, per famílies amb fills. D'aquesta manera l'impacte directe dels paquets en els últims cinc anys (a data de 31 de desembre) és d'uns 416.640 euros. A més, a aquesta xifra cal sumar-hi la despesa mitjana individual per visitant, que està estipulada en 53 euros (184.016 euros en els últims cinc anys), per la qual cosa l'impacte total dels paquets turístics al Montsec, l'activitat principal del qual és el PAM, és d'uns 600.000 euros, segons ha exposat  Cañadell.  D'altra banda, els paquets induïts, és a dir, els paquets que les persones organitzen individualment replicant l'oferta oficial, és d'aproximadament 8 i 12 per cada paquet turístic oficial, per la qual cosa als 1.000 paquets que es preveuen en aquest any se'ls pot sumar altres 8.000 visitants més que han confeccionat la seva visita al Montsec de manera oficial.

Summary: El 5è Festival d'Astronomia del Montsec oferirà activitats relacionades amb la divulgació científica, cultural i d'oci


Centenars  d'embarcacions, velers, motores, pneumàtiques, fins a caiacs o gent nedant han arribat aquest diumenge al migdia en diversos punts del litoral català entre Colera i Sitges. L'objectiu de l'acció és "internacionalitzar l'afer català" i "recuperar l'estelada com a bandera aglutinadora", segons ha explicat David Ferrer, portaveu  de la "Onada per la independència". Els organitzadors han quantificat la participació de centenars de persones i han explicat que hi han participat un total de 120 patrons d'embarcacions. L'eurodiputada i companya de Raül Romeva, Diana Riba, companya de Raül Romeva, ha destacat el simbolisme del Pont del Petroli de Badalona, on han arribat part de les embarcacions i diversos nedadors amb les lletres de la paraula "independència" entre els quals hi havia dos dels fills de Romeva.  L'acte ha estat organitzat per Esportistes per la República, i ha rebut el suport de diversos col·lectius, com Clam per la Llibertat, Fem Consell, Free Romeva, la Federació Catalana per la Cultura i el Patrimoni Marítim i Fluvial, diverses territorials de l'ANC i els Foreign Friends of Catalonia. Les embarcacions han salpat des de diferents ports del litoral català, començant per Colera i acabant per Sitges, tot passant per l'Escala, Begur, Palamós, Blanes, Arenys de Mar, Mataró o Badalona, segons els organitzadors. Al Port del Petroli de Badalona han arribat prop de les dotze del migdia els nedadors amb les lletres de la paraula "independència" i Diana Riba ha llegit el manifest.

Summary: Centenars de nedadors i embarcacions arriben amb estelades a diversos punts del litoral català


Els Comitès de Defensa de la República (CDR) han convocat una marxa d'homenatge a les víctimes dels atemptats de Barcelona i Cambrils del 17 d'agost del 2017 aquest divendres, quan es complirà un any de la tragèdia que va causar 16 morts i 155 ferits de 34 nacionalitats. Ho han anunciat a través de Twitter, on han assegurat que "Catalunya no té Rei" i que, per això, el poble català retrà homenatge a les víctimes dels 17-A "amb tots aquells polítics i associacions que siguin del poble per al poble". La manifestació s'ha convocat a les 10 del matí del divendres a la plaça Portal de la Pau de Barcelona.

Summary: Els CDR organitzen una marxa d'homenatge a les víctimes del 17-A


Els grups municipals del govern de l’Ajuntament de Salou, CiU i PSC, portaran al plenari de dilluns vinent una proposta d’acord en què insten el govern espanyol a complir “amb tots els seus compromisos relacionats amb les infraestructures ferroviàries pendents de la plataforma del Corredor Mediterrani, tant les que corresponen a Salou com les que corresponen a l’estació central de l’aeroport”. La moció fa explícita referencia als projectes constructius redactats i aprovats per l’executiu l’any 2004, on es preveu la construcció de la nova estació Salou-PortAventura, i el ramal amb doble ample de via des d’aquesta estació fins a la línia que connecta amb l’eix central del Corredor. A més, el text reclama el “desmantellament immediat” de la infraestructura ferroviària que travessa el nucli urbà de Salou, com preveu la resolució d’impacte ambiental del Corredor.  L’alcalde, Pere Granados, ha defensat que l’eliminació de les vies del nucli urbà, un cop entri en funcionament la línia del Corredor, és “una reivindicació històrica” perquè el seu manteniment comportaria “haver de sostenir un espai sense urbanitzar que seguiria dividint el nucli urbà de Salou amb efectes negatius per a la vertebració urbana i la mobilitat interna”. A més, ha recordat que no fer-ho impediria el desenvolupament del projecte d’Eix Cívic en l’espai que s’alliberaria de les vies.   El batlle també ha afegit que la connectivitat i la mobilitat de Salou amb la xarxa ferroviària “queda totalment garantida pels usuaris amb la línia actual des de Salou fins a Tarragona, en direcció Barcelona, i amb la connexió de Salou amb el ramal que va de Tarragona a la xarxa del Corredor”. Granados també ha avançat que “ja hi ha sobre la taula altres alternatives referents al manteniment, millora i adaptació del servei a les necessitats de mobilitat de present i de futur de Salou i a la seva activitat turística”. A més de denunciar el “reiterat incompliment” del govern de l’Estat en diversos projectes del Corredor a Salou, la moció també assenyala l’incompliment en la construcció de l’estació intermodal al sud de l’Aeroport de Reus. Segons Granados, aquesta infraestructura “posaria en valor el propi aeroport i donaria un servei proper i compartit a les principals localitats”. Per la seva banda, el regidor d’Hisenda i portaveu socialista, Antoni Brull, ha remarcat que pretenen demanar la “licitació urgent” de tots els projectes ferroviaris i del projecte de desmantellament de l’actual línia ferroviària entre l’Hospitalet de l’Infant i Salou, amb la definició de les partides pressupostàries, calendaris i terminis d’execució. La moció també insta als diputats del Congrés i senadors del territori que no votin a favor d’uns Pressupostos Generals de l’Estat (PGE) “que no contemplin les partides necessàries per desenvolupar els projectes ferroviaris del Corredor Mediterrani corresponents a Salou i al Camp de Tarragona”.

Summary: El govern de Salou reclama a l’Estat el compliment dels compromisos ferroviaris


El portaveu d’En Comú Podem al Congrés confia en assolir un acord al setembre i recorda que una repetició electoral seria “dramàtica” ACN Madrid.-El portaveu d’En Comú Podem al Congrés, Jaume Asens, ha afirmat aquest dimecres a El Matí de Catalunya Ràdio que “ara per ara el més probable” és que el grup confederal de Podem faci un ‘no’ a la investidura de Pedro Sánchez. Segons Asens, aquest ‘no’ “no serà la fi de res” perquè ens tornarem a veure al setembre que serà una oportunitat de tornar a “estendre la mà” i que el PSOE deixi de banda l’”arrogància”. Ara, segons Asens, Podem ha fet un “acte de responsabilitat” intentant acordar la investidura, perquè una repetició electoral seria “dramàtica”. “Nosaltres volem ser la garantia que hi hagi un govern que dialogui amb Catalunya i no una paret com fins ara i som la garantia d’aquest govern”, ha dit. Asens també ha fet referència a les apel·lacions del PSOE a l’actitud de Podem sobre Catalunya per justificar el rebuig de Sánchez a un govern de coalició. “És veritat que el PSOE ens acusa de ser condescendents amb l’independentisme, però no és una qüestió de condescendència, es confonen sempre, és una qüestió de conviccions democràtiques”. En aquest sentit ha afirmat que “evidentment” els comuns seguiran “anant a veure els presos polítics” i el llaç groc seguirà a la façana de l’Ajuntament de Barcelona. En tot cas ha admès que no hi ha “línies vermelles infranquejable” i s’ha negat a plantejar ‘escenari d’una nova aplicació del 155 per part del govern de coalició. Segons Asens, aquest escenari “és una excusa” que utilitza el PSOE per tancar la porta al govern de coalició, però parteix d’una “hipòtesi inversemblant” i d’una estratègia de “gesticulació” per part dels socialistes. En tot cas, Asens ha admès que en un govern de Podem amb el PSOE la seva formació “acompanyaria” i seria “lleial” en correlació a la seva força electoral. Segons Asens, la negociació entre Podem i el PSOE “difícilment es pot trencar perquè no ha començat” i “el PSOE ha d’abandonar la política de trinxera i començar a fer política de veritat”. Sánchez, ha dit, “haurà de decidir si vol obeir la militància que li cridava ‘amb Rivera no’ o l’Ibex 35”. Segons Asens, a quatre dies de la investidura hi ha “contactes informals” amb el PSOE però “no sembla que vulguin cap mena d’acord”.  Pel que fa a l’alcaldessa de Madrid, Manuela Carmena, que aquest dimarts va apuntar que a l’Estat no hi ha “presos polítics”, Asens ha admès que les dues formacions discrepen sobre aquest punt. “Carmena és una jutgessa, i com la seva associació de Jutges per la Democràcia té una concepció molt diferent a la nostra, molt més legalista, però nosaltres entenem que utilitza un significat de pres polític que no és com el que utilitzem nosaltres, que és molt més ampli”.

Summary: Asens diu que “ara per ara el més probable” és que el seu grup faci un ‘no’ a la investidura de Pedro Sánchez


El conseller de Territori i Sostenibilitat, Damià Calvet, ha criticat aquest dimarts que els equips de protocol que van organitzar l'acte a Foment del Treball aquest dilluns no permetessin que el president de la Generalitat, Quim Torra, tanqués l'acte. Durant la roda de premsa després del Consell Executiu, Calvet ha emplaçat Foment del Treball a plantejar-se que el president de la Generalitat faci la cloenda de l'acte. Calvet ha dit que en absència del president del govern espanyol a qui correspon tancar un acte és al president de la Generalitat, i no a un ministre a qui s'hagin delegat les funcions. "Adduir raons protocol·làries en la delegació ens sembla una falta de respecte cap el president de la Generalitat que és el representant de l'Estat a Catalunya", ha argumentat.   Calvet ha fet aquestes declaracions després que Torra no assistís aquest dilluns a l'entrega de medalles d'honor que atorga Foment del Treball.  Segons el Govern, el president del govern espanyol en funcions, Pedro Sánchez, va delegar la seva presència en la ministra d'Economia en funcions, Nadia Calviño. A partir d'aquí, Torra va excusar la seva presència i va delegar la seva assistència en el vicepresident del Govern i conseller d'Economia, Pere Aragonès.  Calvet ha recordat que l'any 2013 es va produir la mateixa situació amb el llavors president Mas i Rajoy.

Summary: El Govern emplaça Foment a permetre que Torra tanqui els actes si el president del govern espanyol no hi assisteix


Prop de 200 nenes i nenes de primer de primària de Manresa han participat aquest matí en el programa 'Tastet instrumental' del Conservatori de Música. En grups reduïts, han pogut descobrir instruments més i menys desconeguts i provar-los, en molts casos per primera vegada. La iniciativa permet d'una banda acostar-los a la música i, per altre, detectar si tenen capacitats. La directora del Conservatori, Carme Botifoll, reconeix que l'any passat, quan es va dur a terme aquesta iniciativa per primera vegada, van notar un augment de les inscripcions dels alumnes més petits.

Summary: Uns 200 infants de Manresa descobreixen els instruments musicals


El grup del Partit Popular al Parlament de Catalunya ha demanat explicacions a la consellera de Salut, Alba Vergés, després que, segons els conservadors, aquest divendres s'hagi informat d'una xifra global de morts per coronavirus a Catalunya inferior a la de dilluns. El portaveu dels populars, Santi Rodríguez, ha preguntat a través de Twitter: “Podeu explicar aquest miracle? El divendres han ressuscitat 43 persones respecte del dilluns”. Rodríguez acompanya la piulada amb dos comunicats del Departament, un del 18 de maig i l'altre del 22, en què s'informa de la xifra de víctimes superior en la del 18 que en la del 22.

Summary: El PP demana explicacions a Vergés per informar de menys morts per covid-19 aquest divendres que dilluns


La Marató de Donants de Sang 2.0 de Catalunya ha superat aquest divendres al matí les 10.000 donacions, l'objectiu que s'havia marcat assolir durant tota la setmana. La iniciativa, que va començar divendres 13 de gener amb la voluntat de remuntar les reserves que havien baixat per les festes de Nadal, el fred i la grip, ha aconseguit fins a les 11 d'aquest matí 10.054 aportacions. Segons un comunicat del Banc de Sang, hi ha reserves a les neveres per a les necessitats dels hospitals pels pròxims 10 dies, un nivell que es considera òptim però que cal mantenir durant la resta de l'any per assegurar que tots els malalts tindran la quantitat que necessitin. El marcador que compta donants es tancarà a les vuit del vespre amb un acte al Banc de Sang de la Mútua de Terrassa. El donant número 10.000 ha anat a l'Hospital Clínic de Barcelona. És Max Rubert, un barceloní A+ de 38 anys que dóna sang de manera habitual des de fa anys. La majoria dels donants, un 56%, ha anat a algun dels 12 hospitals amb Banc de Sang, mentre que el 44% restant ha anat a una de les 90 col·lectes mòbils que des de divendres 13 de gener s'han organitzat per tot el territori. Una de cada tres persones que ha donat sang s'ha estrenat durant la Marató. Un 60% eren dones i un 30% eren menors de 35 anys.

Summary: La Marató de Donants de Sang supera l'objectiu de les 10.000 donacions


El quartet londinenc Bastille i el grup català Els Pets han estat dos dels plats forts d'aquest divendres al Festival Cruïlla al Parc del Fòrum de Barcelona, en la tercera jornada del certamen, juntament a l'actuació de la francesa Zaz (Isabelle Geffroy). Els dos grups han fet vibrar i ballar el públic amb les seves interpretacions i el seu pop lluminós. Així mateix, la música no ha estat l'única protagonista d'aquest divendres per la tarda, sinó que també han destacat les diverses actuacions de La Fura dels Baus per la zona del Cruïlla Village. La companyia ha tornat per segon any consecutiu al festival i repetirà actuacions aquest dissabte.  Bastille va començar com el projecte en solitari del cantant i compositor Dan Smith i va atraure l’atenció del públic després de pujar uns quants temes a internet l'any 2010. Els anglesos participarien en grans festivals com Glastonbury i l’Illa de Wight. Després del seu exitós àlbum debut, 'Bad Blood', arribarien, amb el seu segon disc 'Wild world', al número 1 del Regne Unit. Treballs que han defensat des de l'escenari Estrella Damm del Cruïlla. A l'inici del seu concert, Dan Smith, el cantant, ha saludat en català a un públic entregat a les seves melodies pop amb tocs d'electrònica. "Ho sento, el meu català és molt dolent", ha assenyalat.  A la mateixa hora que Zaz triomfava a l'escenari Cruïlla Enamora, Els Pets han portat el seu pop català al Time Out del Cruïlla, uns mesos després de publicar l'àlbum 'Som', produït per Joan Pons (El Petit de Cal Eril), el nou disc del grup de Constantí que trencava un silenci discogràfic de cinc anys. El seu primer concert de presentació de l'àlbum va ser al Liceu el passat desembre. Els Pets han compaginat els temes del seu nou treball amb cançons més clàssiques del grup com 'Tantes coses a fer' o 'Soroll'.  La Fura dels Baus  La companyia ha tornat per segon any al Cruïlla, on ha ofert petits fragments d’alguns dels seus espectacles al Village. A més, la companyia ha recorregut el Parc del Fòrum amb una figura antropomorfa gegant i un vaixell. La Fura dels Baus tornarà al festival aquest dissabte.

Summary: Bastille i Els Pets defensen el seu pop lluminós al Cruïlla davant un públic entregat


L'Institut d'Assistència Sanitària (IAS) va posar en marxa fa un any i mig vull equips mòbils de professionals de la salut mental a les comarques gironines. Els equips del Programa de Suport Individualitzat (PSI), formats per dotze professionals, es van implantar de manera gradual i durant tot l'any passat van valorar 345 persones a la demarcació. Set dels equips ajuden a persones que ja són pacients de la Xarxa de Salut Mental i Addiccions però que tenen problemes en la vinculació necessària amb el seu centre de salut per seguir el tractament habitual. L'objectiu dels professionals que porten cada cas és donar-los suport perquè pugui viure al seu domicili i evitar les ingressos hospitalaris. Segons l'IAS, l'activitat assistencial directa en la comunitat, juntament amb altres mesures implementades, han contribuït a reduir en  un 20% els ingressos hospitalaris respecte del 2017.  En concret, els set equips que ajuden a pacients de la Xarxa de Salut Mental han atès durant el 2018, 203 persones. D'aquestes, 162 han estat incloses al programa PSI. Els atesos han requerit 6.489 visites assistencials de diferent tipus. El 75% d’aquests casos són pacients considerats complexos i segons diagnòstic, el 53,1% respon a trastorns psicòtics (86), un 17,30% a trastorns de l'estat de l’ànim (28), un 7,40% a trastorns de la personalitat (12), un 6,20% a trastorns d'ansietat (10), i 10,5% a altres tipus de diagnòstics (26). Només el 12,4% d'aquests 162 pacients ha necessitat un ingrés hospitalari i el 17,9% de les persones ateses han seguit la seva vinculació amb el Servei de Rehabilitació Comunitària de la seva comarca. El vuitè equip PSI dona suport específic a les persones ingressades al centre obert penitenciari de Girona. Atén aquelles persones que necessiten ajuda a l'hora de fer la transició a la vida comunitaris degut a problemes mentals i d'addiccions. Durant l'any passat, van atendre 52 persones, 51 de les quals es van incloure al PSI.  Atenció a les persones sense llar  A més d'aquests, el programa compta amb un novè equip d'atenció comunitària a persones sense sostre. S'anomena ESMAS (Equip de Salut Mental per persones sense llar) i està format per dos infermers i un psiquiatre. Es va posar en marxa a finals de 2017 per intervenir a Girona i Salt. Atén les persones amb diagnòstic de trastorn mental greu o addiccions, totalment desvinculades dels serveis d’atenció a la salut mental i que estiguin residint a carrer, en un habitatge precari, en el centre d’acollida 'La Sopa', o en seguiment per part dels serveis socials però sense un lloc concret de residència.  Segons l'últim recompte oficial del 2016, es van identificar a Girona 242 persones que no tenien llar, 60 de les quals dormien al carrer, i la resta en cases ocupades o al centre d’acollida de forma temporal, entre d’altres llocs. L’any 2018, l'equip d’aquest programa va valorar un total de 91 persones, 62 de les quals van ser incloses dins el programa (68,13%). L’equip va fer un total de 1.431 visites, el 76,85% de les quals van ser d’atenció comunitària i un 23,15% van ser coordinacions entre els diferents serveis implicats. Del total d'atesos, 45 tenien problemes de salut mental i 17 problemes d'addiccions. En el primer grup, només cinc van requerir un ingrés. Pel que fa al segon, set van haver d'ingressar a la Unitat de Desintoxicació i dos més al servei de medicina interna del Santa Caterina.  Segons el registre fet per l’equip de professionals de l'IAS, abans que les persones entressin al programa, un 56,45% dormien al carrer, un 20,97% al centre d'acollida, un 12,90% en cases ocupades, un 3,23% en un garatge, un 3,23% en un cotxe, un 1,61% en un alberg públic, i del 1,61% restant, no se sap on vivia. Però des que l'equip mòbil de salut mental hi va intervenir s'ha reduït en un 20% les persones que han dormit al carrer l'any 2018. A més, l'activitat assistencial feta pels nou equips, juntament amb altres mesures implantades a la Xarxa de Salut Mental, també han contribuït a rebaixar en el mateix percentatge els ingressos hospitalaris respecte del 2017.

Summary: Els equips mòbils de salut mental de l'IAS han valorat 345 persones a les comarques gironines durant el 2018


L'alcaldessa de Vic, Anna Erra, ha admès aquest dilluns "errors administratius" en la facturació de l'Ajuntament a l'empresa Dilart, participada pel seu marit. Erra ha defensat la seva innocència, perquè tot i que sabia que Dilart estava facturant al consistori, ha assenyalat que mai ningú la va avisar que s'estava cometent una irregularitat. L'alcaldessa ha acusat l'oposició  de voler desgastar la seva persona i d'estar instal·lats en una "caça de bruixes" i en el descrèdit. Erra no pensa dimitir i ha explicat que a partir d'ara s'instauraran mesures que exigiran un informe d'incompatibilitats en qualsevol contractació per imports menors. L'alcaldessa ha exhibit unitat amb una compareixença davant la premsa acompanyada per tot l'equip de govern. L'empresa de senyalització Dilart ha rebut durant els darrers vuit anys, en què Erra ha estat a l'equip de govern de Josep Maria Vila d'Abadal, encàrrecs per part de diversos organismes i regidories de l'Ajuntament de Vic per un valor a raó d'uns 10.000 euros anuals. Erra ha explicat que les contractacions provenien de regidories que no estaven sota la seva responsabilitat i com que el valor de les factures era més petit de 3.005 euros, la llei no obligava a demanar un informe d'incompatibilitats, ha explicat.  Per esvair qualsevol espurna de dubte, Anna Erra ha assegurat que a partir d'ara aquest informe serà obligatori per totes les factures, també aquelles que tinguin un valor inferior a l'estipulat per llei. Aquesta mesura forma part d'un seguit de propostes que es debatran al ple d'aquest dimecres sobre transparència i bon govern, que previsiblement s'aprovaran. Fa alguns dies Capgirem Vic va anunciar que la formació havia aprovat en assemblea portar el cas a la Fiscalia i a l'Oficina Antifrau. Anna Erra ha explicat que aquesta possibilitat només es quedarà en un "advertiment", atès que hi ha jurisprudència per casos similars. "La denúncia no prosperarà perquè no s'ha comès cap falta administrativa i menys encara un delicte", ha afegit.  L'alcaldessa confia que tant la Fiscalia com l'Oficina Antifrau arxivaran el cas. Erra ha dit que no té res a amagar i ha explicat que "sempre he actuat de bona fe". En aquest sentit, l'alcaldessa ha afegit que mai ha donat cap instrucció per afavorir l'empresa Dilart. Les acusacions per part de l'oposició, segons Anna Erra, tenen "caràcter polític" i busquen el seu desgast mediàtic. La batllessa les ha qualificat de "baix nivell" polític, i ha lamentat que s'hagin utilitzat paraules "molt gruixudes" amb l'objectiu de generar una opinió pública "mal pensada".

Summary: Anna Erra admet "errors administratius" en el cas Dilart, però acusa l'oposició de voler "desgastar" la seva persona


El Departament d'Ensenyament obrirà aquest dimecres la convocatòria per sol·licitar subvencions per dotar de finançament addicional els centres concertats en entorns de característiques socioeconòmiques desafavorides. Ensenyament destinarà un total de 6,6 milions d'euros (MEUR) en una convocatòria que vol suplir les aportacions que les famílies dels alumnes en situació econòmica més desafavorida no poden realitzar i que serveixen per finançar les activitats complementàries que no són cobertes pel concert educatiu. L'objectiu és evitar la discriminació per raons econòmiques. El període de petició de subvencions estarà obert fins el 30 de novembre. Per poder accedir a les subvencions, els centres han de tenir subscrit el concert educatiu i tenir un percentatge d'alumnes superior al 10% amb necessitats educatives específiques derivades de situacions socioeconòmiques o socioculturals desafavorides. S'estableix un mòdul de subvenció per curs de 600 euros per a cada alumne amb necessitats educatives específiques derivades de situacions socioeconòmiques o socioculturals desafavorides de manera que tots els que compleixin els requisits rebran subvenció.   El passat curs escolar, es van beneficiar de les subvencions 89 centres d'educació infantil, primària i secundària obligatòria i 29 centres d'educació especial. En total, 1.364 unitats de centres ordinaris i 273 d'educació especial. Segons el servei territorial, van ser 33 centres del Consorci d'Educació de Barcelona; set de Barcelona Comarques; 23 de la Catalunya Central; 20 de Girona; vuit de Lleida; deu del Maresme-Vallès Oriental; quatre de Tarragona; vuit del Vallès Occidental; quatre del Baix Llobregat i  un de Terres de l'Ebre.

Summary: Ensenyament destinarà 6,6 milions d'euros per subvencionar centres concertats en entorns desafavorits


L'organisme corregeix a la baixa l'aportació de la demanda interna i a l'alça les exportacions ACN Madrid.-L'Institut Nacional l'Estadística ha confirmat que el PIB espanyol va créixer el 3,2% durant el 2015, fins als 1.075.639 milions d'euros. No obstant, l'INE indica que s'han produït algunes variacions en la composició d'aquest creixement respecte a les estimacions de la Comptabilitat Nacional Trimestral del passat mes de febrer, amb una menor aportació de la demanda interna, que ha passat del 3,7 al 3,3%, i una major aportació de la demanda externa, que s'ha situat al -01% davant del -0,5 anterior. En relació a la demanda interna, l'INE ha revisat a la baixa tant el creixement interanual en volum de la despesa en consum final (en quatre dècimes, del 3,0% al 2,6%) com el de la formació bruta de capital (en cinc dècimes, del 7,0% al 6,5%).  L'INE indica que la revisió de la variació en volum de la despesa en consum final a la xifra difosa al mes de febrer es deu tant a la revisió a la baixa del creixement en volum de la despesa en consum final de les llars i institucions sense finalitats de lucre al servei de les llars (2,9% enfront de 3,1%), com a una estimació del creixement de la despesa en consum final de les administracions públiques set dècimes inferior (2,0% davant de 2,7%).  Pel que fa a la demanda externa, les revisions en termes de volum han estat de cinc dècimes a la baixa en el total d'exportacions (del 5,4% al 4,9%), i d'1,8% punts a la baixa en les importacions (del 7,5% al 5,6%).

Summary: L'INE confirma que l'economia espanyola va créixer el 3,2% el 2015


Els Ajuntaments de Cadaqués, Roses i el Port de la Selva (Alt Empordà) han acordat tancar els accessos dels seus municipis en cas d'emergència per incendi forestal al Cap de Creus. La mesura servirà per prevenir que la gent no es quedi atrapada a les carreteres GI-614 i la GI-613, les dues vies que enllacen les localitats. Així ho han acordat els tres representants municipals aquest dilluns al matí, formalitzant un nou protocol juntament amb el director dels Serveis Territorials d'Interior a les comarques de Girona, Albert Ballesta, que ha recordat que aquestes carreteres acumulen un gran volum de cotxes, bicis i autobusos durant els mesos estivals i pateixen "col·lapses" que poden posar en perill la seguretat d'aquells que hi circulen.

Summary: Cadaqués, Roses i el Port de la Selva acorden tancar els accessos per carretera en cas d'incendi al Cap de Creus


El cap de llista de Democràcia i Llibertat al Congrés per Girona, Jordi Xuclà, ha assegurat que Europa "és garantia absoluta" per evitar "el revengisme" de l'Estat durant el procés sobiranista. Per a Xuclà, "si només depengués de Montoro, potser ja s'haurien fet rebentar les finances de la Generalitat". Però com que la Unió Europea té "normes bàsiques de civilització", en conseqüència hi ha "mecanismes" per evitar l'ofec del govern central. "El finançament per a les farmàcies i els serveis socials ha arribat, encara que hi hagi hagut humiliació política pel mig", ha dit. Xuclà ha pres part aquest dimecres en un acte amb la gent gran a Girona, a qui ha demanat no deixar-se "vèncer pel discurs de la por". El cap de llista al Congrés ha volgut recordar que "avui per avui", Catalunya forma part d'Europa. I que dins la unió dels 28, hi ha "normes bàsiques de civilització que no permeten que els governs siguin agressius o revengistes cap a part del territori". Xuclà ho ha volgut subratllar davant les amenaces constants per part de l'estat espanyol i el "discurs de la por" que ha pregonat Madrid amb el finançament.  "Si només depengués de Montoro, potser ja s'haurien fet rebentar les finances de la Generalitat", ha dit Xuclà. I ha afegit: "Però com que Europa té normes i hi som a dins, el finançament per a les farmàcies, els centres socials i els serveis educatius ha arribat, encara que hi hagi hagut mecanisme d'humiliació política pel mig". Jordi Xuclà s'ha referit al cas grec per dir que, de la mateixa manera que la Unió Europea no ha deixat caure el país hel·lè, "també hi ha mecanismes perquè cap cantonada o córner de la Unió Europea faci suspensió de pagaments per l'ofec dels governs centrals". "Europa és garantia absoluta i, si no hi fóssim a dins, segurament les actituds de revengisme per part de l'Estat haurien estat majors de les que hi ha hagut actualment".  "Clau i indispensables" Jordi Xuclà ha participat aquesta tarda en un acte amb la gent gran a Girona, on també hi han pres part la número 2 de la candidatura, Elena Ribera, i la consellera d'Ensenyament en funcions, Irene Rigau. Allà, Xuclà ha demanat al centenar de "sèniors" –com els ha definit- que no es deixin "vèncer pel discurs de la por" al qual constantment recorre el PP en temes com les pensions. Xuclà ha recordat que les persones grans, precisament, han estat "clau i indispensables" per tirar el procés sobiranista endavant. "La nostra candidatura no la formen joves eixelebrats, sinó que és transversal i integra la majoria de la societat; gent que pensa que no hi ha res a perdre, sinó al contrari, molt a guanyar", ha dit el cap de llista de Democràcia i Llibertat per Girona. El candidat també ha recordat que ells no venen "duros a quatre pessetes" quan asseguren que, amb l'estat propi, Catalunya tindria el mateix estatus que Dinamarca o Àustria. I per acabar, dirigint-se al centenar d'assistents, ha dit: "Vostès ens demanen millors polítiques socials, però sobretot allò que els hi fa brillar més els ulls és pensar que els seus fills i néts tindran futur; i la nostra proposta per l'estat propi i una Catalunya independent també és una proposta perquè aquest futur sigui millor".

Summary: Xuclà assegura que Europa "és garantia absoluta" per evitar "el revengisme" per part de l'Estat durant el procés


La Comissió Nacional d’Esquerra Unida i Alternativa ha aprovat aquest dilluns l’acord polític de confluència assolit amb Barcelona en Comú, Iniciativa per Catalunya Verds i Podem per configurar un nou espai polític. El resultat de la votació va ser de vint-i-dos vots a favor, cap en contra i una abstenció. També es va aprovar, d’una banda, la candidatura a la comissió executiva del nou espai que encapçala Xavier Domènech -amb setze vots a favor, cinc en contra i una abstenció- i de l’altra, la coordinadora nacional, encapçalada per Ada Colau -amb disset vots a favor, cinc en contra i cap abstenció. Després d’aquestes decisions, Esquerra Unida i Alternativa ha fet una crida als afiliats i simpatitzants perquè votin l’equip de les candidatures que encapçalen Xavier Domènech i Ada Colau, que integren membres d’EUiA. A la candidatura de Domènech per a l’executiva hi figuren el coordinador general d’EUiA, Joan Josep Nuet; el responsable d’Organització, Héctor Sánchez; la responsable de Món del Treball, Núria Lozano; i la responsable de Comunicació de la formació, Eva Balart. A la llista a la coordinadora s'inclouen, de forma paritària, 24 membres més d'Esquerra Unida i Alternativa.

Summary: EUiA aprova l’acord de confluència i les candidatures a l’executiva i la coordinadora del nou partit d’esquerres català


Els Mossos d'Esquadra han detingut un home de 38 anys per apunyalar una dona a la plaça Sant Cugat de Salt (Gironès) Els fets han passat pels volts de dos quarts de dues de la tarda, quan la policia ha rebut l'avís que una dona acabava de patir una agressió amb arma blanca quan caminava acompanyada d'una altra persona en aquest punt de la població. Quan hi ha arribat les patrulles, la víctima es trobava al terra amb una ferida oberta a l'abdomen. En un primer moment ha estat traslladada a l'hospital Trueta, on ha ingressat a l'UCI amb pronòstic reservat. Després de parlar amb diversos testimonis, els mossos han iniciat una recerca i, una hora més tard, han localitzat i arrestat l'agressor. El detingut, de nacionalitat marroquina i amb antecedents, passarà properament a disposició del jutjat d'instrucció en funcions de guàrdia de Girona. Fonts policials han descartat que la víctima i el detingut tinguessin o haguessin tingut cap relació sentimental. Segons ha pogut saber l'ACN, la víctima seria una treballadora del Consorci de Benestar Social Gironès-Salt i l'agressor ja hauria protagonitzat altres aldarulls com causar desperfectes a l'edifici del centre obert infantil de Salt llençant pedres o a vehicles del personal. Segons fonts properes al cas, l'agressor ja va ser denunciat i detingut per aquests fets. El comitè d'empresa del personal del Consorci ha enviat un comunicat condemnant i rebutjant "rotundament" l'agressió que ha patit una companya seva "aquest matí durant l'exercici de la seva tasca professional". Els treballadors asseguren que en els darrers anys estan patint un "augment d'insults i agressions" que són "del tot inacceptables" i que els situen en posició "d'indefensió i vulnerabilitat".  Per això, han anunciat que es reuniran aquest dilluns per analitzar els fets i no descarten mobilitzacions per denunciar la falta de protecció en què treballa el personal del sector dels serveis socials.  A l'escrit, els treballadors, també han volgut fer arribar el recolzament a la companya, a la seva família i al seu entorn per "la recuperació física i psicològica" dels fets. "Estem commocionats i valorant la gravetat de la situació", insisteixen.

Summary: Detingut un home per apunyalar una dona en una plaça a Salt


El nombre de persones sense feina a Catalunya s'ha situat aquest tercer trimestre en 552.500 persones, cosa que suposa una disminució de 51.100 aturats en relació amb el segon trimestre, segons l'Enquesta de la Població Activa (EPA). Amb aquestes dades, la taxa d'atur ha quedat situada en el 14,63%, la més baixa des del quart trimestre del 2008. L'entorn de recuperació de l'economia, amb números rècord en el sector turístic, ha fet que en el tercer trimestre s'hagin creat prop de 42.700 nous llocs de treball en relació amb el segon trimestre, la dada més gran que s'ha registrat entre les disset comunitats autònomes de l'Estat i que situa el mercat laboral català en xifres del segon trimestre del 2011.

Summary: La desocupació cau el tercer trimestre de 51.100 persones i deixa una taxa d'atur del 14,63%, la més baixa des del 2008


“Les dones sempre han estat part important dels meus equips polítics i de govern”, assegura el cap de cartell ACN Barcelona.-El candidat a l'alcaldia de Barcelona Manuel Valls ha aprofitat el 8 de març i el Dia de la Dona per presentar les tres dones que ocuparan el segon, quart i vuitè lloc de la seva llista per a les municipals. Així, l'actual diputada de Cs –partit que dona suport a Valls- María Luz Guilarte serà qui ocupi el segon lloc d'una llista que el candidat ha qualificat de "paritària" i "transversal". Guilarte és llicenciada en Ciències Polítiques i Sociologia per la Universitat de Granada, diplomada PMD per Esade i Insead (França), i ha estudiat en universitats europees, així com a Georgetown (EEUU) i Fudam (Shangai). Manuel Valls ha presentat també a l'ex senadora i antiga membre d'Unió Eva Parera com la número 4 de la candidatura, i a Noemí Martín, consellera del districte de Nou Barris per Cs, com a número 8. "Aquesta és una candidatura guanyadora de sortida, pionera a Europa per la seva transversalitat; treballarem per rescatar Barcelona", ha assenyalat Guilarte durant l’acte. Valls ha volgut presentar les tres dones justament el 8 de març per reforçar el seu paper a la candidatura. "Les dones sempre han estat part important dels meus equips polítics i de govern", ha assegurat l'ex primer ministre francès. A més, Valls ha demanat fer de Barcelona una ciutat feminista i ha assegurat que "si la igualtat es consolida millorarà la vida de tots els barcelonins". "Jo sóc feminista", ha sentenciat.

Summary: Una diputada de Cs serà la número 2 de Valls en una llista que el candidat diu que serà "paritària"


El Partit Demòcrata insta l'empresa a actuar amb responsabilitat i al Govern que contempli "tots els escenaris" ACN Barcelona.-El PDeCAT ha denunciat "manca de lleialtat" de Nissan pel tancament de les plantes a Catalunya i defensa que la Generalitat sempre ha col·laborat amb els seus projectes d'inversió. En un comunicat, el partit ha instat l'empresa automobilística a actuar "amb responsabilitat" i ha encoratjat el Govern a "contemplar tots els escenaris i a desenvolupar el pla de contingència". En aquest context, el PDeCAT denuncia la "manca d'interlocució" directa entre la Generalitat i l'empresa i ha defensat la "viabilitat" del projecte de Nissan a Catalunya. "Els esforços del Govern no són d'última hora", afegeix el partit a través d'un comunicat.  La companyia ha notificat oficialment el tancament de les tres fàbriques catalanes de la Zona Franca, Montcada i Reixac i Sant Andreu de la Barca. Nissan dona feina a 3.000 persones i, segons els sindicats, es poden veure afectats 20.000 llocs de treball. El Partit Demòcrata ha subratllat que és "molt preocupant" la situació de milers de treballadors que poden perdre la feina i ha donat suport a les famílies afectades. Així mateix, el partit recorda la vigència del Pacte per la indústria i insta a dotar-lo amb recursos al Pla estratègic de suport a la indústria de la mobilitat i de l’automoció 2020-2025 . "Sabem de les nostres fortaleses i debilitats en el sector industrial, actuem", ha conclòs.

Summary: El PDeCAT denuncia "manca de lleialtat" de Nissan i mostra solidaritat amb els treballadors


L'endemà que el Tribunal Constitucional (TC) suspengués cautelarment la declaració independentista del Parlament el rei Felip VI ha aprofitat un acte protocol·lari de la Marca Espanya per erigir-se com a garant de la unitat d'Espanya i llançar un "missatge de serenitat i confiança" als espanyols: "La Constitució prevaldrà", ha afirmat abans de reiterar que "com a cap d'Estat" sempre estarà "al costat de tots els espanyols". Ha assegurat que el poble espanyol "no està disposat a que es posi en dubte la seva unitat, que és la base de la seva convivència en pau i llibertat", i ha afegit que "ara no és temps de tornar al passat, sinó de reafirmar-nos en la nostra voluntat d'un present i un futur de progrés compartit i de convivència democràtica".   Felip VI s'havia mantingut en les últimes setmanes en silenci respecte a la situació a Catalunya, però aquest dijous, un cop l'executiu de Rajoy ha culminat els passos al Tribunal Constitucional per suspendre la declaració independentista, ha abordat la qüestió per expressar-se en els termes molt semblants als que ho fa La Moncloa i deixar clar que ell "com a cap d'Estat" farà costat "a tots els espanyols" en el "projecte" de la "unitat i la continuïtat del nostre projecte de convivència nacional".  Ha rebut un llarg aplaudiment per part dels assistents a l'acte d'acreditació dels ambaixadors honoraris de la Marca Espanya, al que ha assistit també el ministre d'Exteriors, José Manuel García Margallo, i que ha distingit la soprano Ainhoa Arteta, els germans Roca, l'esportista Edurne Pasabán, l'exministre Josep Piqué i Cáritas Española, entre altres.   "La llei democràtica neix de la Constitució" En aquest marc ha llançat un missatge per recordar que l'espanyol és "un poble que fa del compliment de la llei –de la llei democràtica que neix de la nostra Constitució- la seva guia i la seva referència diària". També per assegurar que el poble espanyol "no està disposat a que es posi en dubte la seva unitat, que és la base de la seva convivència en pau i llibertat" així com tampoc que "es posi en risc el model de progrés que, amb la seva tasca abnegada i compromesa, ha fet possible el període de més desenvolupament econòmic i social del nostre país". "A la nostra llarga història hem sabut superar grans dificultats i els majors desafiaments. Ara no és temps de tornar al passat, sinó de refermar-nos en la nostra voluntat d'un present i un futur de progrés compartit i de convivència democràtica", ha dit. "La Constitució prevaldrà" Per això ha llançat un missatge de "serenitat i confiança" en el fet que "la Constitució prevaldrà". "Que ningú ho dubti. La raó de ser i el funcionament del nostre estat democràtic de dret així ho garanteix", ha dit.  Segons ha assegurat l'ordre constitucional i els principis "en què es basa la nostra convivència" es mantindran "plenament vigents", perquè "l'Espanya constitucional dels nostres dies és un patrimoni que ens pertany a tots; pertany al poble espanyol en qui resideix la sobirania nacional i del que emanen tots els poders de l'Estat".  Ainhoa Arteta critica la "insolidaritat i la desunió" En representació dels ambaixadors de la Marca España la navarresa Ainhoa Arteta ha llançat un dur missatge també per a Catalunya, en què ha criticat la "insolidaritat i desunió" que propugnen els independentistes i ha emplaçat el govern espanyol a promoure "a les escoles" un país "cohesionat territorial i socialment". "Hauriem d'ensenyar a les escoles dels territoris més desenvolupats que papa i mama paguen una mica més d'impostos perquè altres nens de territoris menys afavorits tinguin l'oportunitat d'educar-se com ells", ha dit. Per això ha proposat que l'educació estigui "tutelada" per "historiadors de prestigi" per "destacar als nens el molt que ens uneix i el poc que ens separa".  Margallo: "La independència portaria a una pobresa certa" També ha pres la paraula el ministre d'Exteriors, José Manuel García, Margallo, que ha assegurat que una independència unilateral de Catalunya expulsaria aquest territori de les Nacions Unides i de la UE i, per tant, generalitat "una pobresa certa" als catalans. Ha afirmat que "ningú" fora de l'Estat entén els anhels independentistes  ni que es vulgui dinamitar el "projecte comú" que és Espanya, i ha recordat que cal incrementar la valoració positiva de la Marca España perquè és precisament a l'Estat on se la valora menys.

Summary: Felip VI s'erigeix com a garant de la unitat d'Espanya i assegura que "la Constitució prevaldrà"


Els republicans notifiquen que tampoc assistiran a la segona ronda de contactes amb el cap d'Estat  ACN Barcelona.-El diputat d'ERC al Congrés dels Diputats, Joan Tardà, considera que un govern espanyol que "s'autodenomini progressista i d'esquerres" hauria de reconèixer "inevitablement" la sobirania del Parlament de Catalunya i el dret a l'autodeterminació. Així ho ha dit en roda de premsa aquest dilluns acompanyat del cap de files dels republicans el 20-D, Gabriel Rufián, a la seu d'ERC. "Si no ho reconeixen, nosaltres farem la feina igualment", ha advertit Tardà. En ple "sainet" per la governabilitat de la Moncloa, els republicans han notificat ja als lletrats de la cambra espanyola que tampoc participaran a la segona ronda de contactes amb el Rei perquè el monarca "no ha rectificat davant del menyspreu" de no rebre la presidenta del Parlament, Carme Forcadell, i el president de la Generalitat, Carles Puigdemont. A més, confien que ara la Mesa els permeti tenir grup propi en solitari al Congrés.

Summary: ERC creu que un govern progressista hauria de reconèixer la sobirania del Parlament i el dret a l'autodeterminació


El Consell Nacional extraordinari del PSC ha ratificat Carme Chacón com a cap de llista per a les eleccions generals del 20 de desembre. El número dos de la llista serà finalment Germán Rodríguez, que també serà el cap de campanya. Una de les sorpreses ha estat l'absència de l'exprimer secretari del PSC Pere Navarro de la llista del Congrés i també del Senat, tot i que comptava amb el suport del primer secretari del partit, Miquel Iceta, i també havia rebut el suport de la federació del Vallès Occidental Oest. Chacón ha assegurat aquest dissabte en la seva intervenció al Consell Nacional que es tracta d'unes llistes "cremallera" que barregen "joventut i veterania", i que s'han renovat en un 76%.  El PSC ja ha aprovat la seva llista de cara les eleccions generals del 20 de desembre amb una renovació del 76%, segons ha explicat aquest dissabte la candidata del partit, Carme Chacón. Segons ella, es tracta d'una llistes que combinen "joventut i veterania" i s'ha emocionat assegurant que "homes i dones fan cremallera per cosir el millor vestint per a la igualtat". D'aquesta manera, la llista té un format 'cremallera', ja que alterna homes i dones. Chacón també ha volgut destacar que la filla d'Ernest Lluch, Eulàlia Lluch, tancarà la llista per Barcelona.  Una de les grans sorpreses ha estat que l'exprimer secretari del PSC Pere Navarro no apareix a cap llista, ni a la del Congrés ni tampoc a la del Senat. Navarro comptava amb el suport del primer secretari del partit, Miquel Iceta, i també havia estat avalat per la federació del Vallès Occidental Oest. Chacón ha volgut posar com a número 2 German Rodríguez, que també serà el director de campanya. José Zaragoza anirà de número 4 i Maurici Lucena de número 6. La candidatura a Girona estarà encapçalada per Marc Lamuà, a Lleida per Mònica Lafuente i a Tarragona per Joan Ruiz. Pel que fa al Senat, la llista l'encapçalarà Carles Martí.

Summary: El PSC ratifica Carme Chacón com a cap de llista per a les eleccions generals i Pere Navarro queda fora


Sant Carles de la Ràpita ha contestat amb poesia a les càrregues policials de l'1-O al municipi, fa sis dies. Més d'un centenar de persones s'han reunit a la plaça del Cóc en solidaritat amb les víctimes de les càrregues policials, que a la Ràpita són més d'una cinquantena. "La poesia cura i les paraules serveixen per focalitzar les emocions", ha comentat un dels organitzadors, Jesús Tibau, que veu en els versos una manera de "cosir les ferides". L'acte, organitzat per Mar de Fora i amb el suport del consistori, ha inclòs poesies conegudes i d'altres escrites expressament per l'ocasió, que han fet referència a "la valentia dels rapitencs" i a la violència viscuda al Pavelló Firal, però també alguns s'han expressat sobre el discurs del rei Felip VI o "el silenci d'Europa".

Summary: La Ràpita contesta amb poesia les càrregues policials de l'1-O


La consellera de Salut, Alba Vergés, ha explicat que s'està registrant un decreixement de les persones que arriben a les urgències dels hospitals catalans pel coronavirus. La xifra de diumenge és la meitat de la del 15 de març, i una quarta part en comparació amb l'1 de març.  Vergés ha destacat la tasca de control i de contenció que està fent l'atenció primària, que fa seguiment de molts pacients des de casa seva perquè no es col·lapsin els hospitals. També ha destacat l'arribada important de material de protecció aquest cap de setmana de comandes fetes pel Departament de Salut: 974.000 guants, 578.800 mascaretes quirúrgiques, 35.560 monos, 16.200 pantalles de protecció i 20.400 ulleres.

Summary: Baixen a la meitat les persones que arriben a urgències dels hospitals catalans pel coronavirus


Continua el descens del nombre de pacients ingressats per covid-19 als hospitals de la regió sanitària de Girona. Des de divendres passat, s'ha passat de 161 malalts hospitalitzats a 108, 53 menys. El Departament de Salut proporcionarà les dades de dilluns a divendres, i les deixa d'actualitzar en cap de setmana. Segons l'estadística, la tendència a la baixa es consolida, tot i que dimarts de la setmana passada hi va haver un repunt lleu quan, en 24 hores, hi va haver un increment de sis pacients que va situar la demarcació amb 182 hospitalitzats. En sis dies, la reducció ha estat de 74 malalts menys ingressats. Diumenge passat, la demarcació se situava per primer cop per sota dels 200 hospitalitzats. Concretament, aleshores hi havia 195 hospitalitzats. El nombre d'ingressos va continuar reduint-se diàriament fins dimarts, quan es va detectar un repunt lleu, i el nombre de pacients afectats per la pandèmia va arribar als 182 (sis més que dilluns, quan n'hi havia 176).  Des de dimarts a divendres, va continuar el descens diaris: 176 dimecres, 163 dijous i 161 divendres. Després del cap de setmana, la regió sanitària se situa actualment en 108 hospitalitzats, 53 menys que divendres. El dia amb més ingressos a les comarques gironines des de l'arribada de la pandèmia va ser el 5 d'abril, amb 654. Segons les mateixes dades, el nombre d'ingressats en estat greu es manté estable. Aquest dilluns n'hi ha dotze, exactament la mateixa xifra que divendres. Dimecres es va trencar la tendència a la baixa i per primer cop des del 29 d'abril van augmentar els pacients de gravetat ingressats en hospitals de la demarcació arribant als dinous. L'endemà es van reduir a 17 i divendres n'eren 12.  En relació als sanitaris, divendres es va registrar un nou repunt va ser el segon de la setmana. En el de dimarts, els sanitaris contagiats van incrementar-se fins als 49, quan dimarts n'eren 33. Dijous hi va haver un nou descens passant de 49 a 45 i divendres el segon repunt: de 45 a 48. Després del cap de setmana, ha tornat a reduir-se els sanitaris contagiats. Aquest dilluns n'hi ha 43, cinc menys que divendres.

Summary: Cinquanta-tres ingressats menys per covid-19 a les comarques gironines després del cap de setmana: de 161 a 108


La candidata de BComú a la reelecció com a alcaldessa, Ada Colau, ha instat aquest dilluns a l'alcaldable d'ERC, Ernest Maragall, a no pactar amb JxCat a Barcelona perquè seria traslladar a la ciutat un govern que "no ha donat un bon resultat" a la Generalitat. "Sorprèn que no vulguin parlar de projecte de ciutat i vulguin justificar un pacte amb una formació de dretes", ha apuntat Colau en una roda de premsa a l'agència Efe. La candidata de BComú ha insistit que vol liderar un govern progressista a la ciutat i que només pactarà amb forces d'esquerra. Amb tot, ha criticat que tant ERC i PSC no siguin "clars" sobre amb qui pactaran després de les eleccions del 26 de maig. "Nosaltres sempre voldrem fer pactes amb ERC i PSC si es desplacen a l'esquerra", ha dit Colau, que ha lamentat que l'alcaldable del PSC, Jaume Collboni, "flirtegi" amb Manuel Valls i ha acusat el PSC d'estar "desorientat". Colau ha criticat que, malgrat el "joc de retrets" entre ERC i JxCat, segueixin governant junts a la Generalitat. "Em sorprèn que ERC no hagi volgut pactar un govern estable amb nosaltres i hagi volgut governar amb uns pressupostos de retallades i privatitzacions i amb polítiques de dreta", ha indicat Colau, que ha apuntat que ERC té "els votants d'esquerres confusos i desorientats".   Sobre la possibilitat de pactar amb el PSC, la candidata de BComú ha instat Collboni a "recordar" que el PSC és "d'esquerres i catalanista" i ha dit que si "miren a l'esquerra" trobaran BComú. "Es va posar nerviós quan vaig dir que no va descartar pactar amb Valls", ha dit en referència al debat entre alcaldables.  La candidata de BComú s'ha erigit com la "garantia" d'un govern progressista a la ciutat. Només "contempla", però, liderar aquest govern i no ha especificat que faria en cas que el govern pogués estar liderat per un altre partit.  Demana a Maragall "seriositat" amb la regulació dels lloguers  Sobre la proposta del candidat d'ERC a l'alcaldia de regular els preus del lloguer des de la Generalitat, Colau ha demanat a Maragall que sigui "seriós" i "rigorós" amb aquesta qüestió. La candidata de BComú a la reelecció ha defensat que una regulació catalana quedaria "bloquejada" per l'Estat perquè seria "qüestionada jurídicament". També ha retret a Maragall que durant els anys al Govern no hagin fet cap acció per regular els lloguers i que faci la proposta, que ha considerat que no tenen "treballada", a l'inici de la campanya electoral. "Menys electoralisme i més rigor", ha dit Colau, que ha apuntat que des de l'Ajuntament ja s'ha fet l'índex de preus, que seria la base per regular els preus. A més, ha instat ERC a votar a favor de la proposta al Congrés que podria limitar els preus en qüestió de "setmanes".  Regulació dels lloguers i transport públic, prioritats en un govern amb Sánchez La candidata de BComú a la reelecció ha instat el líder del PSOE, Pedro Sánchez, a formar un govern progressista ampli i estable a l'Estat. Segons Colau, les prioritats d'aquest govern han de ser la regulació dels preus del lloguer i el finançament del transport públic.  Sobre la possibilitat que Sánchez no pacti amb Unides Podem, Colau ha dit que Sánchez ha "demostrat intel·ligència en moments de molta dificultat", que ella "entén que vol tenir un mandat estable" i que, per tant, necessita acords. "És impossible fer les polítiques progressistes que proposa amb Ciutadans", ha advertit, tot "confiant" que finalment hi haurà un govern progressista a l'Estat.  Acusa Buch de "donar l'esquena" a Barcelona per "motius partidistes" Colau ha reiterat les crítiques al conseller d'Interior, Miquel Buch, per no donar "resposta" a la seva demanda de més Mossos d'Esquadra a la ciutat i ha criticat que no assisteixi a les reunions de la Junta de Seguretat. "Barcelona no mereix que la Generalitat li doni l'esquena per motius partidistes", ha subratllat.  La candidata de BComú ha dit que dels 500 nous mossos que s'estan formant, 150 s'haurien de destinar a Barcelona al juny i que, en els pròxims anys, Barcelona hauria de tenir 600 mossos més per compensar el "dèficit històric" d'agents a la ciutat.

Summary: Colau insta ERC a evitar un govern amb JxCat a Barcelona perquè "no ha donat un bon resultat" a la Generalitat


El treball vol potenciar la seva incorporació a la dieta i promoure el seu cultiu ACN Igualada.-El Consell Comarcal de l'Anoia ha publicat un llibre sobre espècies silvestres comestibles pròpies de la comarca amb l'objectiu de promoure el seu consum. El seu autor, l'etnobotànic Marc Talavera, explica que es tracta de plantes "que sovint no tenim en compte però que són importants de recuperar i incorporar a la dieta quotidiana per les seves característiques organolèptiques i nutricionals". Es poden cultivar amb molta facilitat i de forma sostenible, "ajudant així a la diversificació de l'agricultura i al manteniment dels paisatges", afegeix. Sota el títol 'Espècies silvestres comestibles a l'Anoia', el llibret vol acostar al públic general una informació "molt científica", diu l'autor. Sorgeix d'un estudi etnobotànic dut a terme a la comarca de l'Anoia entre el 2014 i el 2017 que ha permès determinar que a la comarca era habitual el consum de 64 espècies silvestres.  Es basa en estudis científics i l'experiència de persones grans. Evitar que quedin en l'oblit Aquestes plantes, lamenta Talavera, són difícils d'adquirir i cada vegada hi ha menys persones que sàpiguen com identificar-les i consumir-les. D'aquí que el treball busqui promoure el seu consum -tant com a ingredient principal o com a condiment-, però també la seva producció. El llibret es basa en una selecció de les espècies però preveu que pugui tenir més fases. Presenta 22 on, a través d'una fitxa, es descriu l'ambient en la qual creix, la fertilitat que necessita, moments de plantació i recol·lecció, el seu valor organolèptic, composició nutricional, perfil sensorial, mètode de cultiu i una recepta de cuina que inclou l'espècie com a ingredient. El llibret, elaborat pel Consell Comarcal amb el suport de la Diputació de Barcelona, es presentarà aquest dissabte en el marc de la Jornada Gastronòmica de les Plantes Oblidades d'Igualada. La cita, organitzada pel col·lectiu Eixarcolant, arriba enguany a la seva quarta edició. A través d'una norantena d'activitats per a totes les edats, busca informar sobre les plantes anomenades popularment "males herbes" i mostrar els diversos usos i aplicacions que tenen aquestes espècies silvestres en diferents àmbits, inclosa la cuina.

Summary: Un llibre recupera 22 espècies silvestres comestibles de l'Anoia


Irlanda es prepara per unes llargues negociacions per a la formació d'un nou govern després d'unes eleccions que han suposat una victòria "històrica" per al Sinn Féin. Tot i que el recompte encara està en marxa, els republicans han guanyat els districtes pel sistema de primera opció de vot amb un 24,5% dels suports, seguits del Fianna Fáil amb un 22,2% i el Fine Gael amb un 20,9%. El complex sistema electoral irlandès, que allarga fins aquest dilluns el recompte final, preveu un parlament sense majories clares, però amb un Sinn Féin fort i una reculada dels dos partits tradicionals. La líder republicana, Mary Lou McDonald, explora amb els partits més petits si una coalició sense el Fine Gael i el Fianna Fáil és possible.  "La meva primera feina, i ja vaig començar ahir diumenge, és establir amb els altres partits si hi ha o no els números per fer un govern sense el Fianna Fáil o el Fine Gael", ha afirmat McDonald en una entrevista a la televisió irlandesa.  El Fine Gael de l'actual primer ministre, Leo Varadkar, ja ha descartat aliances amb els republicans, mentre que el Fianna Fáil, liderat per Micheál Martin, no descarta treballar amb els republicans malgrat les seves "incompatibilitats".  "El resultat indica que el Sinn Féin ha d'estar el Govern, el Sinn Féin ha de complir", ha dit McDonald, que ha atribuït l'augment de suport dels republicans a la "frustració" dels ciutadans amb "el sistema de dos partits amb el què Fine Gael i Fianna Fáil s'han anat passant el poder". "Això ja s'ha acabat", ha advertit.

Summary: Irlanda es prepara per unes llargues negociacions per formar govern després de la històrica victòria del Sinn Féin


La senadora d'En Comú Podem Maria Freixanet ha sol·licitat la compareixença urgent del president del govern espanyol, Mariano Rajoy, davant del ple del Senat perquè expliqui el seu model territorial davant la cambra alta. Freixanet demana a Rajoy que aporti propostes concretes per solucionar els conflictes territorials actualment existents a l'estat espanyol i, molt especialment, a Catalunya per sotmetre-les a debat. En aquest sentit, En Comú Podem considera que aquest és avui un debat d'urgència especialment per la relació entre Catalunya i Espanya.  "Un president del govern ha d'aportar propostes concretes per solucionar els conflictes territorials oberts", apunta la senadora d'En Comú Podem. "Per això sol·licitem aquesta compareixença per preguntar-li què pensa fer per solucionar la situació i sortir del bloqueig que actualment degrada la política espanyola i catalana", diu Freixanet, que recorda que la resta de comunitats autònomes tampoc han rebut el suport requerit en les seves reclamacions per emprendre els ajustos imposats en els seus territoris i que, de moment, hi ha la intenció de la ministra d'Ocupació i Seguretat Social, Fátima Bañez, de delegar la responsabilitat del pagament de les pensions a les diferents comunitats. En Comú Podem ha indicat que la seva sol·licitud es troba actualment pendent de resposta per part de la Mesa del Senat.

Summary: En Comú Podem demana la compareixença de Rajoy a la Mesa del Senat perquè expliqui el seu model territorial


El govern de Reus portarà al plenari del 29 de novembre la modificació de l'ordenança de civisme que, entre d'altres qüestions, vol prohibir la mendicitat "agressiva, insistent o intrusiva envers els vianants", que respongui a una estructura organitzada i que impliqui menors o discapacitats. L'alcalde, Carles Pellicer, ha explicat que així s'adeqüen a la sentència del TSJC que exigia més concreció en el redactat i que, alhora, reforcen la voluntat de vetllar per la convivència a la via pública. La modificació plantejada també concreta la prohibició d'anar despullat o amb el tors nu pel carrer, obliga a netejar amb aigua els orins dels gossos i prohibeix circular per la vorera amb patinets -a motor- i altres vehicles de mobilitat personal.

Summary: Reus perseguirà la mendicitat "agressiva", "insistent" o que impliqui menors o discapacitats


L’alcalde de Reus, Carles Pellicer (PDeCAT), ha admès que el seu govern en “minoria absolutíssima” amb ERC i Ara Reus no ho tindrà fàcil per aprovar el pressupost del 2017. Per aquest motiu, el batlle reusenc ha tornat a insistir aquest dimarts que té la “mà estesa” per si algun grup municipal vol incorporar-se a l’executiu o signar un pacte de governabilitat. “Hem de deixar de banda els interessos polítics i prioritzar la ciutat, perquè una pròrroga no permetrà augmentar els comptes”, ha manifestat. D’altra banda, l’alcalde de Reus ha explicat que descarta internalitzar el servei de recollida de la brossa, ja que suposaria la creació d’una nova societat municipal. Tot i que es manté obert al diàleg i s’esperen les conclusions d’un estudi econòmic, Pellicer ha opinat que la municipalització “seria un error” i, a més, es traduiria en “un problema social”.  Durant el tradicional esmorzar de Nadal amb els mitjans de comunicació, l’alcalde de Reus s’ha mostrat satisfet amb els resultats del pacte de govern amb Ara Reus i ERC. “No és fàcil, però ens n’anem sortint”, ha dit. Pellicer ha recordat que els falten tres regidors per poder governar amb majoria i garantir l’aprovació dels comptes i de la resta de projectes de ciutat, per la qual cosa ha tornat a demanar públicament el suport d’altres grups polítics. L’entesa, però, no sembla que pugui concretar-se amb la CUP, amb qui ha admès que, des de la marxa de David Vidal, pràcticament no hi ha relació. D’altra banda, Carles Pellicer ha defensat la fusió de l’Institut Municipal d’Acció Cultural i de l’Institut Municipal de Museus. El ple d’aquest dilluns va aprovar integrar-los en el nou Institut Municipal Reus Cultura, amb el suport del govern i els vots del PP. “Les coses s’han de sacsejar, buscar nous perfils de gestió i creiem que serà el millor sistema”, ha indicat l’alcalde.  Així mateix, Pellicer ha defensat la implantació d’uns cinemes a la Fira Centre Comercial i espera que la decisió, que s’abordarà al gener, compti amb el màxim suport polític. L’alcalde també s’ha referit a Innova, del qual ha dit que forma part de “la prehistòria”. Malgrat el procés judicial, Pellicer ha subratllat que l’antic hòlding ja no existeix i que han passat “a una altra etapa”.

Summary: L’alcalde de Reus estén la mà a l’oposició per evitar la pròrroga del pressupost


El departament d'Empresa i Coneixement ha publicat la primera edició d'un directori de 'start ups', la plataforma 'Barcelona &Catalonia Start Hub', que amb xifres del 2015 situa el nombre d'aquestes empreses innovadores en 1.086 companyies, amb 10.000 treballadors contractats i un volum de facturació de 1.300 milions d'euros, segons ha anunciat Jordi Baiget, titular del Departament. Baiget ha destacat que Barcelona se situa com la cinquena ciutat més important de la Unió Europea amb empreses innovadores. Aquesta reconeixement de la capital catalana es tradueix amb el seu atractiu per captar finançament exterior com queda demostrat amb el fet que Barcelona capta el 71% del finançament exterior de 'start ups' que arriba a l'estat espanyol. L'objectiu d'aquest directori, 'startups.catalonia.com', és que sigui un ''aparador'' i una ''finestra'' per les empreses innovadores amb seu social a Catalunya per facilitar la seva ''visualització'' de cara a conèixer el seu projecte i captar finançament d'empreses de capital ris, tant d'àmbit local com internacional, segons han coincidit a explicar Baiget i el director executiu d'Acció, Joan Romero.  Baiget ha subratllat el prestigi de Barcelona com ciutat emprenedora en l'àmbit de les 'start ups', un fet que s'ha pogut consolidar gràcies a un ecosistema de fires i congressos internacionals com és el Mobile World Congrés, el saló de les Smart City o altres esdeveniments vinculats al món de les tecnologies de l informació i la comunicació (TIC).  Amb aquest ecosistema i el talent concentrat en les universitats i les escoles de negoci Barcelona ocupa el cinquè lloc en nombre d'empreses 'start ups' que hi ha a la Unió Europea, per rere de Londres, Berlín, Paris i Amsterdam, i després d'haver superat Estocolm. Madrid se situa en sisè lloc d'aquest rànquing.  En finançament, les 'start ups' catalanes capten el 71% dels diners que arriben a l'estat espanyol. El 2015, aquest finançament internacional es va traduir amb una entrada de capital a Catalunya de 389 milions d'euros en vies de 'venture capital', un 40% més que els 277 milions que van arribar el 2014. Madrid, el 2015, va rebre 132 milions d'euros en finançament internacional per 'start ups'.  Aquests diners van ajudar a fer 38 operacions de 'venture capital', el 46% més que les 26 operacions del 2014.  El directori s'ha construït després de més d'un any de feina per part del personal intern d'Acció, que a partir d'ara serà l'encarregat de mantenir-lo on line. L'accés al directori permet conèixer cada una de les empreses, els emprenedors que en formen part, l'activitat i el finançament que han rebut des de la seva posada en marxa, entre altres informacions d'interès per a qualsevol inversor.  El perfil de l'ecosistema de 'start ups' catalanes és d'una empresa de menys de 10 anys d'antiguitat, el 78% de les companyies té menys de 6 anys de vida, i la majoria d'elles, el 60%, formen part del sector de les TIC, la farmàcia i les biotecnològiques. Aquesta radiografia també indica que el 62% de les empreses 'start ups' formen part del sistema industrial, tenint en compte aquest sector les empreses de software i informàtica.  En relació amb l'antiguitat de les empreses el 47%, gairebé la meitat estan en la franja entre 3 i 6 anys d'antiguitat, el 31% entre 1 a 3 anys, el 22% més de 5 anys i només un 5% amb menys d'un any de vida.  La ubicació geogràfica d'aquestes empreses innovadores se situa en el 85% dels casos en un radi de menys de 50 quilòmetres de la ciutat de Barcelona.  En relació amb la facturació d'aquestes empreses la meitat d'elles van facturar menys de 250.000 euros a l'any, amb xifres del 2014, i el 80% va facturar per sota del milió d'euros. La mitjana de facturació de les 1.086 empreses es va situar en 1,7 milions d'euros.  La plantilla de treballadors d'aquestes empreses se situa en menys de 10 treballadors en el 70% dels casos i la mitjana d'aquest ecosistema va ser de 12 treballadors de plantilla.  En finançament, el 75% de les empreses van obtenir menys d'un milió d'euros de finançament destinat com capital llavor o prellavor.  El directori de les 'start ups' que ha posat en marxa el Departament s'ha fet amb un filtre ''molt restrictiu'' i tenint en compte que per incorporar-se cal que siguin empreses de menys de 10 anys d'antiguitat, que estiguin marcades pel component d'innovació tecnològica, que el seu mercat sigui el món, de qualsevol sector d'activitat i que hagin estat creades per emprenedors.  Joan Romero també ha explicat que les empreses que abandonen el directori de les 'start ups' catalanes són aquelles que es dissolen, que han estat adquirides amb una participació o absorbides per un altre companyia, que han decidit sortir a borsa o entren en una fase d'èxit n que deixen de ser empreses en la seva fase inicial.       El directori s'ha publicat per primer cop aquest dilluns i està allotjat en la pàgina 'catalonia.com'. La presentació oficial d'aquesta nova plataforma es farà aquest dimecres 30 de novembre en un acte que es celebrarà al Museu Marítim de Barcelona  a partir de les 18h coincidint amb la celebració de la jornada 'Be Connected. Join the hub' on es preveu l'assistència de centenars d'emprenedors 'start ups'.  En aquesta jornada intervindrà Hoeward Love, emprenedor de Silicon Valley que ha creat i ha invertit en més de 50 'start ups'.  També es preveu un concert del grup català Mishima que amenitzarà els moments finals d l'acte.

Summary: El nombre de 'start ups' se situa prop de les 1.100 empreses amb una facturació de més de 1.300 milions en el 2015


El 22@ és el districte més buscat de Barcelona i va tancar el 2019 amb un volum rècord de 610 milions d'euros en inversions, el 46% del total de la ciutat, que ha arribat als 1.312 milions, segons un estudi de BNP Paribas Real Estate. La xifra d'inversió al 22@ suposa un augment del 141% respecte al 2018, en un any amb molt dinamisme que, segons BNP Paribas Real Estate "no té precedents".  La renda mitjana al 22@ ha pujat un 25%, fins als 20,9 euros per metre quadrat, tot i que hi ha molta varietat segons la localització: els edificis més cars firmen lloguers de fins a 27 euros per metre quadrat, i a la zona menys propera a la Diagonal i a la plaça Glòries, encara hi ha espais que es tanquen per 18 euros/metre quadrat.  Segons les dades de BNP Paribas, al 22@ s'han firmat contractes per un espai total de 155.012 metres quadrats, un increment del 17% respecte al 2018. A nivell de contractació, el 22@ representa el 39% del total a Barcelona.  En total, segons les dades de l'estudi, l'any passat es van signar al 22@ uns 80 contractes, amb un augment de la mida mitjana de l'operació fins als 1.917 metres quadrats, per sobre de la mitjana a la ciutat, que és de 1.123 metres.  L'increment es deu, principalment, als espais de coworking, que han assolit els 44.200 metres quadrats al 22@, molt per sobre de les operacions del 2018, que van arribar als 16.600 metres quadrats. En el cas dels coworkings, la mitjana de mida de les operacions és de 4.427 metres quadrats. Entre els contractes signats més destacats hi ha el de WOJO per 8.305 metres quadrats, els de Wework per 8.295 o el d'Aticco per 6.340.  Amb l'èxit del 22@, baixa també la disponibilitat d'espais a la zona, que és del 0,4%, molt per sota del 4,3% del 2018 i lluny del 6,7% del conjunt de la ciutat. Durant aquest 2020, segons BNP Paribas Real Estate, es podrien incorporar al mercat d'oficines 104.000 metres quadrats, dels que ja s'ha precontractat un 27%. I per a l'any vinent, es preveu que s'inaugurin 115.500 metres quadrats, un 32% ja compromesos.  A nivell d'inversió en el mercat d'oficines, el 2019 destaquen l'adquisició per part de Grupo Emperador de Torre diagonal 00, seu de Telefónica, per 150 milions d'euros, o la compra de l'edifici de T-Systems HQ que ha fet Colonial, per un import de 100 milions. El banc alemany Commerzbank ha comprat un projecte a Conren Tramway al carrer Almogàvers 160 que encara no té llogater, en una inversió de 132 milions d'euros.

Summary: El 22@ bat el rècord d'inversió en oficines amb més de 600 MEUR


Professors, pares i veïns de l'IES Ronda de Lleida han decidit mobilitzar-se per evitar que precintin el centre. Ha estat un clam de professors, pares i veïns que ho han decidit en una assemblea que ha reunit més d'un centenar de persones aquest divendres al vespre. Els Mossos encara no han fet cap advertiment en aquest institut de Lleida. Sí que ho han fet en altres seus electorals de les comarques de Lleida com el col·legi Valldeflors de Tremp o l'Escola de Música de Mollerussa. A la capital del Segrià aquest divendres era festiu local, coincidint amb Sant Miquel, i la gran majoria de centres no han programat activitats fins dissabte. També era el cas de l'IES Ronda però la comunitat educativa i també els veïns han decidit avançar les 'jornades de convivència' i allargar-les fins diumenge, com ha explicat una de les professores, Susanna Ariño. Mig centenar de persones passaran la nit a l'institut. De moment s'han tret taules i cadires al pati per jugar a cartes, a escacs o simplement fer petar la xerrada. També s'han preparat tallers de zumba i de balls de saló, així com àpats populars. Ariño ha dit que si diumenge de matinada els volen desallotjar faran "resistència pacífica".

Summary: Professors, pares i veïns de l'IES Ronda de Lleida es mobilitzen per evitar que precintin el centre


El president del PPC, Xavier García Albiol, ha criticat que el cap del Govern, Quim Torra, s'hagi reunit amb "l'anterior Govern" abans que amb els grups de l'oposició. En la seva intervenció al ple d'aquest dimecres al matí, després que Torra presentés l'estructura de l'executiu, Albiol ha opinat que els consellers del Govern de Carles Puigdemont no poden donar "gaires consells" ni tampoc són cap "exemple a seguir" per al nou executiu de Torra. Així mateix, Albiol ha acusat el 131è president de la Generalitat de governar només per als qui l'han votat. A més, el cap de files del PPC s'ha mostrat dubtós sobre si Torra té prou confiança en tots els seus consellers, ja que considera que el seu executiu el formen "segones o terceres opcions". Albiol troba "poc justificable" que Torra s'hagi anat reunint amb els representants del Govern que hi havia abans de l'aplicació del 155 diverses vegades, i que ara encara no s'hagi trobat amb els representants de la societat que no són independentistes. Sí que ha reconegut, però, que Torra els hagi emplaçat a trucar-se de cara a la setmana que ve. Pel que fa a la composició de l'executiu, el dirigent constitucionalista ha opinat que els consellers semblin "pedaços" per complir amb el "ritual" de formar el Govern per als propers mesos. Això sí, Albiol ha conclòs que, tot i tenir "poques esperances", a partir d'ara valorarà els fets i no les paraules. Albiol també ha dit que Torra i el seu Govern estan instal·lats en una "realitat virtual" i una "dimensió superior", que no els permet veure el que passa de debò a Catalunya. Així mateix, ha acusat l'executiu d'estar "segrestats" per un "fugitiu" de la justícia, en referència a Puigdemont.

Summary: Albiol critica que Torra s'hagi reunit amb "l'anterior Govern" abans que amb els grups de l'oposició


Denuncien salaris baixos i ritmes de treball "inacceptables", entre d'altres ACN Barcelona.-El comitè d'empresa del Bicing ha convocat 15 jornades de vaga de quatre hores entre els dies 12 i 31 de juliol per denunciar la "situació de precarietat econòmic i de lamentables condicions de treball". Els treballadors van aprovar en una assemblea secundar les jornades de protesta per reclamar una "negociació real amb l'empesa i l'Ajuntament de Barcelona". Les jornades de vaga estan convocades per als dies 12, 14, 15,16, 17, 19, 21, 22, 23, 24, 26, 28, 29, 30 i 31 de juliol. Els treballadors es queixen dels salaris baixos (950 euros al mes), la càrrega i descàrrega de les bicis de 23 quilos i els ritmes i organització de treball "inacceptables" que "incompleixen les normes de prevenció i del codi de circulació", entre d'altres reclamacions. En un comunicat, la CGT també lamenta la "manca de resposta sindical" i ha assegurat que dels nou delegats sindicals que hi ha a l'empresa sis s'han passat al seu sindicat.  La CGT ha lamentat que els diversos governs municipals que han passat per la ciutat des de la implantació del sistema els hagin demanat "paciència" i que l'actual govern d'Ada Colau no abordi la seva situació perquè, diu, al·lega que "ho gestiona una empresa privada". Per tot això, asseguren que s'han vist "abocats a la vaga" després de la proposta final de l'empresa, que han titllat de "totalment insuficient" i que "no complia amb les expectatives de la plantilla".

Summary: El comitè d'empresa del Bicing anuncia quinze jornades de vaga entre el 12 i el 31 de juliol


La pel·lícula filipina ‘Taklub’, del director Brillane Mendoza, i la producció francocatalana ‘El perdut’, de Cristpher Farnarier, han estat les dues premiades ‘ex aequo’ en la primera edició del Festival Internacional de Paisatge MónFilmat que ha tingut Amposta com a epicentre. ‘Taklub’ tracta el tifó que va assolar la ciutat de Tacloban i la capacitat dels seus habitants, mentre que ‘El perdut’ retrata com l’únic protagonista fuig de la civilització per viure enmig del bosc i la natura. Des de l’1 fins al 9 de juliol, a MónFilmat s’han projectat una vintena de pel·lícules en diferents espais d’Amposta, Ulldecona, Sant Carles de la Ràpita i el Delta de l’Ebre i s’estima que hi ha participat més de 1.100 persones. Farnarier, acompanyat per l’actor protagonista d’El Perdut, Adrià Miserachs, va ser a Amposta per presentar la seua pel·lícula i va participar en un diàleg amb el director Albert Serra al Centre d'Art Lo Pati. El jurat integrat per l’actriu Neus Sanz, el documentalista Santi Valldepérez i la crítica de cinema Eulàlia Iglesias, ha decidit atorgar el premi, que no té dotació econòmica, ex-aequo, a ‘Taklub’ i ‘El perdut’, mentre que el públic ha triat com a millors curtmetratges de la secció L’Aluet la pel·lícula d’animació ‘Portrait of a Wind-up Maker’ de Darío Pérez, i ‘Puente’ de Javier A. Vigil. MónFilmat és un festival de cinema de nova creació que posa el focus en les pel·lícules en què el paisatge no és simplement el marc per on transcorre l’acció sinó un protagonista més i que busca recuperar el cinema com una experiència col·lectiva. Amb aquesta idea, s’han programat pel·lícules amb sopar a l’aire lliure. Precisament les projeccions de ‘Quatretondeta’, al Museu de la Mar de l’Ebre, de Sant Carles de la Ràpita; ‘El olivo’ a la pedrera de Les Moles, d’Ulldecona; i ‘Hija de la laguna’ a la barraca de l’Encanyissada han estat algunes de les projeccions amb més èxit de públic. Juntament amb la pel·lícula inaugural ‘La propera pell’ d’Isaki Lacuesta i Isa Campo, que va comptar amb la presència d’un dels actors protagonistes, Sergi López.   Per mónFILMAT han passat també la directora canària Alba González de Molina, que ha presentat el seu primer llargmetratge ‘Julie’ o el català Pol Rodríguez i director de ‘Quatretondeta’. També hi ha hagut espai per a autors locals, com Ariadna Rodríguez Masià de la Ràpita, autora de ‘Mar de fons’; Pau Bertomeu amb ‘L’arròs. El cicle de la vida al Delta’; Roman Aixendri i Germán Machí amb ‘Landscape’; i Elisenda Trilla amb ‘El moment, un viatge a la terra del cerç’.

Summary: ‘Taklub’ i ‘El Perdut’, premiats en la primera edició del Festival Internacional de Cinema i Paisatge MónFilmat


El PPC presentarà al proper ple del Parlament, previst per al 30 de novembre i 1 de desembre, una proposició de llei per reduir de deu a set els trams de l'IRPF a Catalunya. L'objectiu és abaixar aquest impost a les rendes baixes i mitjanes i no variar el de les altes, segons ha dit el president del grup parlamentari popular, Xavier Garcia Albiol. "Volem que el Govern redueixi la càrrega fiscal dels catalans, que són els ciutadans de l'Estat que més impostos paguen", ha expressat en roda de premsa a la cambra catalana. En clau pressupostària, Albiol ha insistit que el PPC impugnarà "allà on correspongui" el projecte de comptes públics del Govern si inclou una partida per seguir avançant en el "procés separatista imaginari" o la celebració del referèndum. El Departament d'Economia ha confirmat que aprovarà i portarà al ple els pressupostos el 29 de novembre. La proposició de llei del PPC planteja una modificació del nombre de trams de l'escala autonòmica de l'IRPF. En concret, es fan coincidir els cinc primers amb els estatals i es redueixen de sis a set els autonòmics. D'aquesta manera, l'escala estatal i autonòmica s'equiparen en els imports, tret dels dos superiors. Els canvis de l'escala preveuen rebaixar els tipus impositius de les rendes més modestes i amplien els trams inferiors. Les rendes entre 17.707,20 euros i 20.200 euros, que ara tributen a un tipus del 14%, passarien al 11,5%. Pel que fa a les rendes altes, la variació consisteix en una rebaixa del 0,5% amb un tipus màxim del 25%. El text recull la creació de cinc noves deduccions fiscals: per família nombrosa (entre 600 i 200 euros), per adquisició de llibres de text i material escolar (entre el 50 i el 75% de les despeses satisfetes sobre la quota íntegra de l'IRPF), per despeses derivades de la contractació d'assegurances privades de salut (10%), per despeses en llars d'infants (15%) i per ascendents majors de 75 anys a càrrec (entre 120 i 200 euros). L'articulat de la proposició també amplia la deducció per lloguer i rehabilitació de l'habitatge habitual i elimina alguns dels requisits per poder ser aplicada.  No és la primera vegada que el PPC presenta una proposició de llei de rebaixa de l'IRPF. De fet, cada any coincidint amb la presentació dels pressupostos, el grup parlamentari popular planteja una proposició de llei o una moció de modificació dels trams autonòmics d'aquest impost. Finançament autonòmic En roda de premsa al Parlament, Garcia Albiol ha insistit en la necessitat que el president de la Generalitat, Carles Puigdemont, assisteixi a la reunió de presidents autonòmics per abordar la qüestió del finançament perquè si no, "la veu de Catalunya no s'escoltarà i ningú defensarà els interessos dels catalans". "El nostre espai l'ocuparan altres", ha advertit. Així, ha demanat a Puigdemont que es repensi la seva negativa a acudir a la trobada i plantegi la seva proposta per a un millor finançament per a Catalunya perquè el president del govern espanyol, Mariano Rajoy, "se l'escoltarà amb molta atenció", ha garantit.  En referència al debat del finançament autonòmic, el líder del PPC ha indicat que els populars catalans defensaran un model basat en dues "premisses": la "solidaritat" entre els territoris de l'Estat i que les autonomies que més aporten no es vegin "castigades", com és el cas de Catalunya i Madrid, ha recordat.  Clau interna El coordinador general del PPC, Xavier Garcia Albiol, ha avançat que, previsiblement, els populars catalans celebraran el seu congrés la primera quinzena del mes d'abril, després del conclave estatal que tindrà lloc els dies 10, 11 i 12 de febrer a Madrid.  De fet, Garcia Albiol serà un dels ponents sobre Economia i Administració Territorial de cara al congrés nacional de la seva formació. Segons ha desvelat, almenys una de les reunions prèvies d'aquesta comissió tindrà lloc a Barcelona, a petició seva. "Té un valor simbòlic important", ha subratllat.

Summary: El PPC proposa abaixar l'IRPF a les rendes baixes i mitjanes i no variar el de les altes


Els robatoris violents als carrers de Tarragona han pujat un 22% en el darrer any, segons dades de la Guàrdia Urbana i els Mossos d'Esquadra. La policia ho relaciona amb l'increment del nombre de creueristes, ja que molts d'aquests delictes s'han comès en els llocs i en les franges horàries amb una major afluència de visitants. En xifres globals, però, els delictes s'han reduït un 6% a la ciutat, segons han apuntat durant la reunió de la Junta Local de Seguretat. Destaca el descens d'un 25,9% dels robatoris amb força i d'un 5,9% a l'interior de vehicles. A més, els cossos policials han subratllat l'esforç que fan a la Part Alta, una de les zones de la ciutat amb més sensació d'inseguretat ciutadana, i on les detencions han crescut un 57%.

Summary: Relacionen el repunt de robatoris violents als carrers de Tarragona amb l’increment de creueristes


El grup dels Verds/ALE proposa fer un debat sobre la situació a Catalunya a l'Eurocambra. Ho farà la seva líder, Ska Keller, en un discurs en què plantejarà fer una discussió sota el nom 'La situació a Catalunya després de la sentència contra líders polítics i socials'. Els grups del Parlament Europeu hauran de votar aquest dilluns a la tarda si accepten o no debatre la qüestió. Segons fonts parlamentàries, la proposta té, de moment, el suport del grup de l'Esquerra Unitària Europea (GUE).

Summary: El grup dels Verds/ALE proposa fer un debat sobre Catalunya a l'Eurocambra


Aragonès anuncia que els diners es destinaran a Salut, residències, protecció social i la reactivació econòmica ACN Barcelona.-El Govern ha aprovat aquest dimarts una ampliació del pressupost de 1.230 milions d'euros per fer front a l'augment de la despesa provocat per la pandèmia de coronavirus. El vicepresident i conseller d'Economia, Pere Aragonès, ho ha anunciat durant una conferència al Cercle d'Economia, on ha remarcat que els diners es destinaran a Salut, a l'àmbit residencial, a la protecció social, la reactivació econòmica i el reforç de les estructures de la Generalitat. En aquest sentit, Aragonès ha dit que cal "impulsar la reactivació econòmica del país" i que "en moments complicats les administracions han de posar tota la seva fortalesa al servei de la ciutadania". Segons informa el Govern, aquesta modificació dels comptes públics es fa a càrrec del primer tram del fons covid-19 estatal creat per finançar l’impacte extraordinari de la pandèmia en els pressupostos dels territoris. La normativa vigent estableix que, per tal d’incorporar nous ingressos als comptes públics, s’han de generar els corresponents crèdits pressupostaris de despesa per un import equivalent. Per aquesta raó, el Govern ha aprovat avui una generació de crèdit per valor de 1.230 milions d’euros, que es destinaran a una nova partida creada a l’efecte en el capítol pressupostari del fons de contingència.  Des d’allà s’aniran transferint recursos als diferents departaments en funció de les seves necessitats. Segons l'executiu, aquesta generació de crèdit permetrà, d’una banda, reposar els recursos d’aquells departaments que en els darrers mesos han hagut d’avançar una part important del seu pressupost anual per cobrir despeses d’emergència derivades de la covid-19. I de l’altra, atendre les noves necessitats "urgents i inajornables" que es vagin produint, així com també cobrir la pèrdua d'ingressos de la Generalitat que ha afectat notablement àmbits com el del transport públic. L’import generat s’haurà d’ajustar a l’assignació definitiva que autoritzi el Ministeri d’Hisenda per a Catalunya d’acord amb els criteris establerts al Real Decret Llei 22/2020, de 16 de juliol, pel qual es regula la creació del Fons Covid19 i s’estableix les regles relatives a la seva distribució i lliurament.

Summary: El Govern aprova una ampliació del pressupost de 1.230 MEUR per fer front a la despesa extra causada per la pandèmia


La previsió és començar les obres de La Balconada al segon semestre del 2019 per acabar-les a mitjans del 2020 ACN Barcelona.-L'Ajuntament de Barcelona ha aprovat inicialment el projecte per fer un nou espai de lleure de  7.460 metres quadrats al Moll de la Fusta. La previsió és començar les obres de La Balconada al segon semestre del 2019, per acabar-les a mitjans del 2020. El pressupost és de 2,4 MEUR, provinents del Pla de Barris del Raval Sud i el Gòtic Sud. L'espai tindrà cinc zones diferenciades: l'Umbracle, la Sala, el Pati, el Jardí de Medinaceli i el circuit de patinets. D'aquesta forma es pretén donar resposta a diverses necessitats del veïnat. L'objectiu és que els veïns vegin en 'La Balconada' un espai útil de lleure i no una zona de pas, com ara. Són 600 metres lineals al front de la ciutat sobre el port, que van des de la Rambla fins a la Via Laietana.  Aquest  projecte es farà en terrenys de l'Autoritat Portuària de Barcelona gràcies a un acord amb el port que preveu implantar nous usos ciutadans en aquest àmbit per atendre les demandes dels veïns de Ciutat Vella. Aquest és ara un espai dur i de trànsit. Amb aquest nou projecte es busca que passi a ser un lloc de trobada, amb la creació de zones d'ombra, l'increment de la vegetació per estirar la Plaça Duc de Medinaceli fins al mar, la creació d'espais per fer activitats de lleure i esport i la renovació de les xarxes de subministraments i de la il·luminació.  El circuit de patinets serà una pista marcada a terra per a patinets de roda petita i amb recorreguts múltiples. El Jardí de Medinaceli funcionarà com a continuació de la plaça a l'altra banda del passeig Colom. Hi haurà elements vegetals amb hidro-jardineres, el recinte infantil, dues pistes de petanca i una zona per intercanvi de llibres. El Pati serà un espai buit d'obstacles amb una malla de marques al paviment per ajudar a organitzar activitats temporals. Pot funcionar com a extensió d'esbarjo per a les escoles del barri.  L'Umbracle serà una àrea de 1.200 metres quadrats coberta per una malla d'acer inoxidable amb càpsules de plàstic de colors variats suportada a gairebé 5 metres d'altura amb una estructura de pilars metàl·lics. Podrà acollir a l'ombra activitats quotidianes com la gimnàstica de gent gran o activitats infantils de les escoles, però també esdeveniments puntuals com fires d'entitats, festes majors de barri o altres celebracions comunitàries. A la Sala, finalment, es disposaran tots els bancs lineals que hi ha ara distribuïts a La Balconada, juntament amb algunes bigues de fusta existents reutilitzades com a espai per seure. La proposta és obra dels arquitectes Oriol Clos i LEVE projectes.

Summary: L'Ajuntament aprova inicialment el projecte per fer un nou espai de lleure de 7.000 m2 al Moll de la Fusta


El president del govern espanyol, Mariano Rajoy, ha comparegut aquest divendres de manera extraordinària a La Moncloa per respondre a la presentació d’una moció de censura per part del PSOE que segons el seu criteri “debilita Espanya” i que respon als interessos personals de Pedro Sánchez, que vol ser president “a qualsevol preu i amb qui sigui”. Rajoy, que ha recordat que Sánchez només la podria fer prosperar amb el doble suport de Podem i Cs o bé amb les forces independentistes, ha respost negativament la demanda de Ciutadans de convocatòria d’eleccions anticipades. “Del que depengui de mi la legislatura durarà quatre anys”, ha afirmat tancant la porta a una convocatòria dels comicis. Ha ironitzat també que de nou el líder del PSOE pretengui governar “amb 84 escons” i ha rebatut recordant que la moció de censura ja s’ha traduït en una caiguda de la borsa i un augment de la prima de risc. Fonts del seu equip s’han mostrat desafiants amb Sánchez en conversa amb els periodistes: “Que presentin la moció de censura i ja veurem” –apuntaven- perquè “nosaltres hem guanyat la confiança de la cambra fa 72 hores al debat dels pressupostos” i “no hem de fer res”. “Qui ha de dir ara que farà és Sánchez, i qui està a examen és ell, el seu programa i els seus suports”, han sentenciat.

Summary: Rajoy acusa Sánchez de voler ser president a qualsevol preu i amb qui sigui i respon a Cs que vol esgotar la legislatura